
Svar på søknad om hogst i marka - gnr 15 bnr 1 - Oslo - Grasdalsberget
 
Saksopplysninger og områdebeskrivelse
Det er søkt om hogsttillatelse i feltene 305349/477564, 305351/477568, 308349/477571, 308346/477575 og 303345/477580 på eiendom gnr 13 bnr 2 med hovednummer gnr 15 bnr 1 i Oslo kommune. Grunneier er Carl Otto Løvenskiold, og driften administreres av Løvenskiold Skog AS. Bestandene ligger ved og på Gravdalsberget som ligger nær Sørkedalen i Nordmarka,. De er i det geografiske virkeområdet for Markaforskriften. 

	Bestand

305349/477564
305351/477568
308349/477571
308346/477575
303345/477580
		TiltaksID 
i kart

	

	


13590
13591
13592
13593
13594
	Bonitet

G17
G14
G14
G11
G17

	Alder (år)

100
100
120
110
120

	Hogstkl.

5
5
5
5
5

	Areal (daa)

30
8
8
9
30

	Volum, m3
850
250
150
200
700

	Hogstform

Flatehogst
Flatehogst
Flatehogst
Flatehogst
Flatehogst



Det er søkt om flatehogst fordelt på fem flater med et samlet areal på 85 dekar og uttak på 2 150 m3.  Utkjøring av tømmer og velteplass til Sakariasveien. 

Skogen som skal avvirkes, består hovedsakelig av gran med innslag av furu og bjørk. Noen av feltene har barblanding og bjørk eller blanding gran og bjørk. Feltene er oppgitt å være hogstklasse 4 og 5. 

For felt 305349 er opp gitt at det er ensjiktet granskog i tørkeutsatt område. Det skal legges om til flere treslag og større variasjon i bestandet i neste omløp. 
For felt 303345 er oppgitt at det er ensjiktet granskog i bratt terreng. Det er vanskelige driftsforhold i hele bestandet, og mye motormanuell felling må til. Samtidig kommer deler av bestandet til å forbli urørt pga. vanskelige driftsforhold.
De øvrige feltene er oppgitt å være ensjiktet skog med dominans av gran. 
Etter hogst ønsker søker å satse på gran, furu, bjørk og andre lauvtrær. Planlagt foryngelsesmetode er naturlig foryngelse og planting. 
Viktige hensyn
Markaforskriften
Markaforskriften er hjemlet i skogbruksloven, og pålegger den enkelte skogeier å bevare og videreutvikle Markas verdier gjennom et bærekraftig skogbruk med en variert og stedtilpasset skogbehandling. Forskriften har som formål å sikre at skogsdriften innenfor Marka bidrar til å bevare og videreutvikle områdets kvaliteter knyttet til friluftsliv, naturmiljø, landskap og kulturminner. Videre setter forskriften krav om søkeplikt på foryngelseshogster, og den gir kommunen anledning til å sette føringer for utførelsen av hogstene for å sikre at forskriftens intensjoner og bestemmelser ivaretas.

Naturmangfoldloven
Prinsippene i naturmangfoldloven (nml) §§ 8 - 12 skal legges til grunn som retningslinjer
ved utøving av offentlig myndighet, og vurderingen skal fremgå av beslutningen, jf. nml §7. Loven skal sikre en bærekraftig og langsiktig utnyttelse av naturressursene, og gir blant annet retningslinjer for utøvelse av offentlig myndighet.

Vurdering
Friluftsliv
Det er ikke merkede DNT-stier i feltene, men driftsveien krysser en merket DNT-sti viser kartinnsyns-løsningen ut.no. Vi anser at DNT bør varsles om hogsten, og det må skiltes om hogsten for å sikre trygge forhold for ferdende og maskinførere. Ved å varsle kan alternative ruter som går utenom de omsøkte feltene, brukes. DNT vil også ha mulighet til å legge om deler av stier midlertidig. I varslingen må hogstens varighet og oppstart inngå. 

Sakariasveien brukes av syklende og andre friluftsutøvere. Det er av og til servering på plassen Finnerud ovenfor planlagt lunneplass langs Sakariasveien. 

Videre viser Skiforeningens løypekart at det er preparert skiløype som blir berørt på Sakariasveien og mulige skiløype mellom feltene og nevnte vei. Skiforeningen skal varsles i god tid i forkant, minimum to uker, før hogsten om hogstens varighet og oppstart om driften skal skje i skisesongen.  

Driftsveiene må videre ryddes for kvist, og kjøreskader jevnes ut etter avslutning av hogsten, jf. skogbruksloven §8. 

Det er viktig å skilte i begge retninger av lunneplass om fare ved klatring på tømmerlunne, og det skal settes opp skilt før hogsten om skogsdrift / hogst ved tursti, skiløype og hogst ved utkjørsel av driftsvei på skogsbilvei. 

Kommunen vurderer at hensyn regulert av skogbruksloven med tilhørende forskrifter og vilkår i dette vedtaket, sikrer at gjennomføring av hogsten ikke vil være til vesentlig hinder for friluftslivet. 

Landskap
Jf. markaforskriften § 3 skal størrelsen på foryngelsesflater tilpasses landskapets former og linjer, samtidig som flatekantene skal sikres i rimelig grad. Hogstflater i denne delen av marka skal ikke overstige 30 daa, jf. forskriftens §3. Ingen av de omsøkte feltene overstiger 30 dekar. 

I henhold til forskriften skal ved utvidelse av eksisterende flater ikke summen av nye og eldre flater være større enn 30 dekar. For å unngå vesentlige kanteffekter av flatene er gjeldende forvaltningspraksis et krav om minimum 40 meter mellom hogstflater der tilgrensende eksisterende flate ikke har trær med gjennomsnittlig høyde lik eller under 2 meter. Disse kravene er tilfredsstilt. 

Feltene ligger ca. 400-450 m.o.h. De ligger i helling i terrenget rundt og nær Gravdalsberget, en topp på ca. 465 m.o.h. Tre av feltene er relativt små, og to av dem er på 30 dekar hver. 

Flere av feltene heller mot syd eller vest, men de ser ikke ut til å bli særlig eksponerte mot omgivelsene i form av fjernvirkning. Det er omkringliggende skog nedenfor flatene på 30 dekar som vil redusere synsinntrykket. Det er derfor viktig på spesielt flatene på 30 dekar å sette igjen lvsløpstrær, gjenvekst, lauvtrær og furu for å dempe flatevirkningen. Det er av samme grunn viktig å bevare en høyere andel trær i fuktige drog. Det vil dempe landskapsvirkning av flatene. 

Det vurderes som positivt at søker ønsker å satse på mer variasjon i neste omløp med foryngelse etter hogsten. Dette vil både være mer klimatilpasset og bedre for landskapsvirkningen. 

For felter med omsøkt flatehogst skal det settes igjen livsløpstrær så spredd utover flaten som mulig, og disse bør være blant de eldste trærne i bestandet med god stabilitet mot vind. På felter med flatehogst i ensjiktet skog kan opptil 50 % av livsløpstrærne bli kappet og stå igjen som høystubbe. Slike høystubber skal ha diameter minimum 20 cm i brysthøyde og ha høyde minimum 3 meter over bakken. Stående, døde trær kan inngå i de nevnte 50%. Livsløpstrær, menneskeskapte høystubber, døde trær og gjenstående levende trær vil bryte opp landskapsvirkningen av hogstflater og skape grunnlag for mer variasjon og større naturmangfold. 

Det er ikke merket årssikre bekker i feltene eller i driftsveien på kartinnsynsløsning. på kart. Det er viktig å beholde kantsone til bekker. 

Kulturminner
Ifølge søk i Naturbase, med Riksantikvarens utvalgskriterie "Kulturminner", "SEFRAK" og "Freda bygninger" er det ingen kartfestede kulturminner innenfor det omsøkte området. Ved funn av ikke-kartfestede kulturminner skal Byantikvaren varsles, og arbeidet stanses midlertidig i påvente av godkjenning fra kulturminnemyndigheten. 

Markfuktighet og bekker
Ved søk i Kilden er det funnet flere fuktige drog med fuktighet i dybde 0-25 cm. Årssikre vannveier, myr og fuktige drog skal krysses minst mulig i driften for å redusere kjøreskader. Kommunen anbefaler at vannvei krysses maksimum ett punkt om det avvirkes på barmark eller lite snø/mangel på tele. For driftsvei over bekk skal midlertidig bru eller annen midlertidig overgang bygges. For driftsvei over større bekk skal midlertidig bru uansett bygges. Merkostnaden for en midlertidig bru bygget på stedet, kan dekkes av skogfond med inntil kr. 5000,-. 

Vi minner om at det i forkant skal søkes Statsforvalteren om dispensasjon fra vannressursloven §11 om det skal gjøres fysiske inngrep i en naturlig kantsone mot årssikker vannføring. 

Andre relevante forhold
Kommunen anmoder om å utvise forsiktighet med hogst i hekketiden (normalt mai-juni), og ved enhver aktivitet skal unødig skade på reir unngås. Rovfuglreir skal uansett skånes. Vi anbefaler derfor hogst på annen tid av året. 

Vurdering etter Naturmangfoldloven
Hogstsøknaden med vilkår er vurdert etter Naturmangfoldloven (nml) §§ 8 – 12:

Kunnskapsgrunnlaget (§8 i nml) bygger på søk i Naturbase, Artsdatabankens Artskart og Oslo kommunes Naturkart der følgende utvalgskriterier satt: 
1. Rødlistearter, jf. Norsk Rødliste 2021 
2. Naturbase (Mdir): Arter av stor og særlig stor forvaltningsinteresse, naturvernområder, naturtyper og utvalgte naturtyper 

Det er i det sydligste feltet 303345 funnet svartsonekjuke, Phellinus nigrolimitatu, med status Nær truet, NT, på Norsk Rødliste. Det er for øvrig ikke gjort funn etter kriteriene over. Det samme viser Artskart. Oslos Naturkart viser ingen naturtyper i feltene eller driftsvei. 

Kommunen vurderer at kravet til kunnskapsgrunnlag er tilstrekkelig for beslutning, jf. lovens §8. Videre skal det tas hensyn som beskrevet i vedtaket og generelt i tråd med skogbruksloven med tilhørende forskrifter, som ivaretar føre-var-prinsippet etter §9 i nml. Hensynet til samlet belastning for økosystemene etter §10 anses tilstrekkelig ivaretatt og er vurdert som grunnlag for vedtaket. Det er søker som skal ta kostnaden ved miljøforringelse og ved hensyn for å begrense skader på naturmangfold (§ 11) gjennom miljøforsvarlige teknikker og driftsmetoder (§ 12).  

Landbrukssjefens vedtak
Det vises til saksutredning og dokumenter i saken. I medhold av markaforskriftens § 3 godkjennes for 2 år hogst som omsøkt for feltene 305349/477564, 305351/477568, 308349/477571, 308346/477575 og 303345/477580 på eiendom gnr 13 bnr 2 med hovednummer gnr 15 bnr 1 i Oslo kommune med følgende vilkår: 

1. Det skal tas hensyn til fuktige drog med bevaring av en høyere andel trær i disse.  
1. Bjørk og andre lauvtrær skal bevares. 
1. Gjenvekst av gran og furu skal bevares. 
1. Noen mulige frøtrær av furu skal bevares. 
1. Livsløpstrær skal gjensettes jevnt i bestandet, se over om omtale av livsløpstrær. 
1. Drift skal legges opp slik at driftsvei i terreng krysses minimalt over fuktige drog. Ved kryssing av bekk skal det bygges midlertidig bru. 
1. Stier skal ryddes for hogstavfall etter avslutning av hogsten i feltene. 
1. Terrengskader som følge av driften, skal utbedres ved avslutning av hogsten. 
1. Det skal skiltes i begge ender av lunneplass med informasjon om fare ved klatring på tømmerlunner. Ved driftsvei der den fører inn på skogsbilvei skal det skiltes om drift, og det skal skiltes før drift starter. 
1. Skiforeningen skal varsles om driftens oppstart og varighet minst to uker før hogsten dersom den skal foretas vinterstid.  
1. Det forutsettes at tømmer bringes fram til Sakariasveien, og det skal tas hensyn til allmennheten ved utkjøring på veien. 

Klageadgang
Dette vedtaket er et enkeltvedtak og kan påklages etter forvaltningslovens § 28. Frist for klage er satt til tre uker etter mottakelse av dette brevet. Klage skal være skriftlig, beskrive de konkrete ønsker om endringer, være underskrevet og adressert til Statsforvalteren i Østfold, Buskerud, Oslo og Akershus. Klagen skal sendes til Regionkontor Landbruk. Vi anmoder om at referansenummer i vedtaksbrevet påføres klagen. 




Med hilsen
Regionkontor landbruk
	Knut Samseth
	Lisbet Hougaard Baklid

	rådgiver
	
	




Dette dokumentet er elektronisk godkjent og sendes uten signatur. 


	Vedlegg:

	Søknad om foryngelseshogst i marka - gnr 15 bnr 1 - Oslo 

	kart_hogstmelding_13590.pdf 

	kart_hogstmelding_13591.pdf 

	kart_hogstmelding_13592.pdf 

	kart_hogstmelding_13593.pdf 

	kart_hogstmelding_13594.pdf 

	kart_driftsvei_10477.pdf 





	Kopi til:
	
	
	

	Dnt Oslo Og Omegn
	Postboks 7    Sentrum
	0101
	Oslo

	Naturvernforbundet i Oslo og Akershus
	 
	 
	 



	
	
	
	

	Postadresse:
Regionkontorlandbruk
Postboks 417
1471 Lørenskog
	67 93 40 00
post@regionkontorlandbruk.no  www.regionkontorlandbruk.no 
Org.nr.: 976 634 454 (mva)
	Besøksadresse: 
Festplassen 1
(Lørenskog hus 8. etg)
1473 Lørenskog
	Dokument-ID: 
26/74095




	
	


Lørenskog kommune					Dokument-ID: 26/74095		Side 2 / 2
